କଳାହାଣ୍ଡିଃ ଆଜି ଦିବା ୯ ଘଣ୍ଟାରେ ଜିଲ୍ଲା ସମାଜ କଲ୍ୟାଣ କାର୍ଯ୍ୟାଳୟ ସମ୍ମୁଖରେ "ବାଲ୍ୟ ବିବାହ" ରୋକିବା ସମ୍ବନ୍ଧୀୟ ଏକ ସଚେତନମୂଳକ ରଥଯାତ୍ରା କରିବା କାର୍ଯ୍ୟର ଶୁଭାରମ୍ଭ ହୋଇଥିଲା। ଏହି ଉତ୍ସବରେ ଅତିରିକ୍ତ ଜିଲ୍ଲପାଳ ସୁଶାନ୍ତ କୁମାର ପଟେଲ୍ ଯୋଗଦାନ କରି ପତାକା ପ୍ରଦର୍ଶନପୂର୍ବକ କାର୍ଯ୍ୟକ୍ରମକୁ ଉଦଘାଟନ କରିଥିଲେ।
ଅତିରିକ୍ତ ଜିଲ୍ଲା ସମାଜ କଲ୍ୟାଣ ଅଧିକାରୀ, କଳାହାଣ୍ଡି, କାର୍ଯ୍ୟକ୍ରମ ଅଧିକାରୀ, କଳାହାଣ୍ଡି, ଜିଲ୍ଲା ଶିଶୁ ସୁରକ୍ଷା ଅଧିକାରୀ, କଳାହାଣ୍ଡି, ସମନ୍ୱିତ ଶିଶୁ ବିକାଶ ଯୋଜନା ଅଧିକାରୀ, ଭବାନୀପାଟଣା, ସହରାଞ୍ଚଳ ଜିଲ୍ଲା ପ୍ରକଳ୍ପ ସଂଯୋଜକ, ମିଶନ ଶକ୍ତି କଳାହାଣ୍ଡି ଜିଲ୍ଲା ମିଶନ ଶକ୍ତି ସଂଯୋଜିକା, କଳାହାଣ୍ଡି ଜିଲ୍ଲା ଶିଶୁ ସୁରକ୍ଷା ୟୁନିଟ ସଭ୍ୟା, ବ୍ଲକ୍ ପ୍ରକଳ୍ପ ସଂଯୋଜିକ। , ଭବାନୀପାଟଣା, ସହରାଞ୍ଚଳ, ମହିଳା ପରିଦର୍ଶିକା ସେକ୍ଟର i,ii, & iii ଏବଂ ଅଙ୍ଗନୱାଡ଼ି କର୍ମୀ ତଥା ବ୍ଲକ୍ ମହାସଂଘର ସଭାନେତ୍ରୀ, ସମ୍ପାଦିକା, କୋଷାଧ୍ୟକ୍ଷଙ୍କ ସହିତ ସ୍ବୟଂ ସହାୟକ ଦଳର ସଭ୍ୟା ମାନେ ବହୁ ସଂଖ୍ୟା ରେ ଯୋଗ ଦାନ କରି ଉତ୍ସବ କୁ ସାଫଲ୍ୟ ମଣ୍ଡିତ କରିବାରେ ସହାୟକ ହୋଇଥିଲେ।
ଏହା ପରେ ବାଲ୍ୟ ବିବାହ ରୋକିବା ନିମନ୍ତେ ବିଭିନ୍ନ ସଚେତନ ମୂଳକ 'ପ୍ଲା କାର୍ଡ' ଧରି ସ୍ଲୋଗାନ ଦେଇଥିଲେ। ପରେ ପରେ ରଥଟି ବିଭିନ୍ନ ଗ୍ରାମ ଗସ୍ତ କରି ସଚେତନମୂଳକ ବାର୍ତ୍ତା ପ୍ରଦାନ କରିବା ଉଦ୍ଦେଶ୍ୟରେ ବାହାରିଥିଲା।
"ଆସନ୍ତୁ ଆମେ ସମସ୍ତେ ମିଶି ବାଲ୍ୟ ବିବାହ ରୋକିବା";
"ବାଲ୍ୟ ବିବାହ ଏକ ସାମାଜିକ କଳଙ୍କ": ଏହାକୁ ଆମେ ଗାଁ ଗାଁ ରେ ପ୍ରଚାର କରିବା।
ଖୋର୍ଦ୍ଧାଃ ସଚେତନତା ଅଭାବରୁ ଆଜି ମଧ୍ୟ ବାଲ୍ୟ ବିବାହ ଭଳି କଳଙ୍କିତ ପ୍ରଥା ସମାଜରେ ବଞ୍ଚି ରହିଛି। ପିତାମାତା ଏବଂ ସମ୍ପର୍କୀୟ ମାନେ କେତେବେଳେ ପରମ୍ପରା ନାମରେ ତ ପୁଣି କେତେବେଳେ ଦାରିଦ୍ର୍ୟତା କାରଣରୁ କିଶୋରୀ ବାଳିକା ମାନଙ୍କୁ ବିବାହ ବନ୍ଧନରେ ବାନ୍ଧିଦେଇ ସେମାନଙ୍କୁ ଅକାଳ ମୃତ୍ୟୁ ମୁଖକୁ ଠେଲି ଦେଉଛନ୍ତି। ବିବାହ ଯୋଗ୍ୟ ବୟସ ପୂର୍ବରୁ ମାତୃତ୍ବ ଲାଭ କରି ଅକାଳରେ ଝଡି ଯାଉଛନ୍ତି ଅନେକ କିଶୋରୀ ବାଳିକା। ଖୋର୍ଦ୍ଧା ଜିଲ୍ଲାରେ ଏଭଳି କୁଶ୍ଚିତ ପ୍ରଥାର ବିଲୋପ ପାଇଁ ଜିଲ୍ଲା ପ୍ରଶାସନ ତରଫରୁ ଏକ ସଚେତନତା ଭ୍ରାମ୍ୟମାଣ ରଥର ଶୁଭାରମ୍ଭ ହୋଇଛି।
ଏହି ସଚେତନତା ରଥକୁ ଜିଲ୍ଲାପାଳ କେ. ସୁଦର୍ଶନ ଚକ୍ରବର୍ତ୍ତୀ ଏବଂ ଜିଲ୍ଲା ସମାଜ କଲ୍ୟାଣ ଅଧିକାରୀ ପୁଷ୍ପାଞ୍ଜଳି ମିଶ୍ର ସବୁଜ ପତାକା ଦେଖାଇ ଜିଲ୍ଲାପାଳଙ୍କ କାର୍ଯ୍ୟାଳୟରୁ ଶୁଭାରମ୍ଭ କରିଥିଲେ।
ବାଲ୍ୟ ବିବାହକୁ ନା ସ୍କୁଲ ଯିବାକୁ ହଁ କହିବା, ବାଲ୍ୟ ବିବାହ ବନ୍ଦ କରିବା, ଲିଙ୍ଗଗତ ଭେଦଭାବ ଦୂର କରିବା, ଶିଶୁ ଅଧିକାର ସୁରକ୍ଷା, ଶିଶୁ ଚାଲାଣ ରୋକିବା, ମହିଳା ହିଂସା ରୋକିବା ବାର୍ତ୍ତା ବହନ କରି ଏହି ସଚେତନତା ରଥ ୫ ଦିନ ଧରି ଜିଲ୍ଲାର ୧୦ଟି ବ୍ଲକ ସହିତ ବିଭିନ୍ନ ସହର ପରିକ୍ରମା କରିବ।
ଏହି ଅବସରରେ ଅନ୍ୟମାନଙ୍କ ମଧ୍ୟରେ ଅତିରିକ୍ତ ଜିଲ୍ଲାପାଳ ମନୋଜ କୁମାର ପାଢୀ, ଉପ ଜିଲ୍ଲାପାଳ ଗୌରବ ଶିବାଜୀ ଇସଲୱାର, ଆପଦକାଳୀନ ଅଧିକାରୀଣି ଉର୍ମିପ୍ରଭା ମହାରଣା, ଜିଲ୍ଲା ଶିଶୁ ସୁରକ୍ଷା ଅଧିକାରୀ ବାଣିଶ୍ରୀ ପଟ୍ଟନାୟକ, ପ୍ରକଳ୍ପ ଅଧିକାରୀ ଶିଖା ରାୟ ପୋଦ୍ଦାର, ପରାମର୍ଶଦାତା ଶ୍ବାତୀ ତନ୍ମୟା ମିଶ୍ର ପ୍ରମୁଖ ଉପସ୍ଥିତ ଥିଲେ। ଏଥିରେ ସିଡିପିଓ, ସୁପରଭାଇଜର, ଅଙ୍ଗନୱାଡି କର୍ମୀ, କିଶୋରୀ ବାଳିକା ପ୍ରମୁଖ ଉପସ୍ଥିତ ଥିଲେ।
ବ୍ରହ୍ମପୁରଃ ପ୍ରଶାସନ ପକ୍ଷରୁ ବାରମ୍ବାର ତାଗିଦ୍ ସଚେତନତା ସତ୍ତ୍ୱେ କିଛି ଲୋକ ଅବୁଝା ହିଁ ରହୁଛନ୍ତି। ଝିଅକୁ ୧୮ ବର୍ଷ ପୂର୍ବରୁ ବିବାହ କରିବା ଏକ ଦଣ୍ଡନୀୟ ଅପରାଧୀ ହେଲେ ମଧ୍ୟ ଆଜିକା କମ୍ପ୍ୟୁଟର ଯୁଗରେ ମଧ୍ୟ ଝିଅକୁ ବୋଝ ଭାବି ଜଲ୍ଦି ବାହାଘର କରିବା ଦେଖିବାକୁ ମିଳୁଛି।
କୁକୁଡ଼ାଖଣ୍ଡି ବ୍ଲକ୍ର ଏଭଳି ତିନୋଟି ନାବାଳିକା ବିବାହକୁ ତହସିଲ୍ଦାର ଭଣ୍ଡୁର କରିବା ସହ ନାବାଳିକାକୁ ଉଦ୍ଧାର କରିଛନ୍ତି। ଆଜି ମଧ୍ୟ ଗୋଟିଏ ସ୍ଥାନରେ ନାବାଳିକା ବିବାହ ହେଉଥିବା ଖବର ପାଇ ତହସିଲ୍ଦାର ଡ. ଇପ୍ସିିତା ପ୍ରିୟଦର୍ଶିନୀ ମିଶ୍ର ଉଦ୍ଧାର କରିବାକୁ ଯାଇ ନାକେଦମ ହୋଇଥିବା ଦେଖିବାକୁ ମିଳିଥିଲା। ସପ୍ତାହ ମଧ୍ୟରେ ଏହି ବ୍ଲକ୍ରୁ ବିବାହ ବେଦୀରୁ ତିନିଜଣ ନାବାଳିକା ଉଦ୍ଧାର ହେଲେଣି।
ଆଜି କୁକୁଡ଼ାଖଣ୍ଡି ବ୍ଳକ୍ ରତ୍ନପୁର ଗ୍ରାମର ଜଣେ ୧୫ ବର୍ଷୀୟ ନାବାଳିକାର ବାହାଘର ଜଣେ ୩୫ ବର୍ଷୀୟ ବ୍ୟକ୍ତିଙ୍କ ସହ ହିଂଜିଳିକାଟୁ ଥାନା ଅନ୍ତର୍ଗତ କୁରେଇଶୁଣି ମନ୍ଦିରରେ କରିବା ପାଇଁ ପରିବାର ବର୍ଗ ଯୋଜନା ଚାଲିଥିଲା। ଏନେଇ ଘରେ ଭୋଜିଭାତ, ପରିବାର ବର୍ଗ ଉପସ୍ଥିତ ହୋଇସାରିଥିଲେ। କୌଣସି ସୂତ୍ରରୁ କୁକୁଡ଼ାଖଣ୍ଡି ତହସିଲ୍ଦାର ଡ. ମିଶ୍ର ପହଞ୍ଚିଥିଲେ। କିନ୍ତୁ ନାବାଳିକାକୁ ଉଦ୍ଧାର କରିବାକୁ ତାଙ୍କୁ ବହୁ କଷ୍ଟ ସ୍ୱୀକାର କରିବାକୁ ପଡ଼ିଥିଲା।
ପ୍ରଥମେ ନାବାଳିକାର ପରିବାର ବର୍ଗ ପ୍ରଶାସନକୁ ଚକମା ଦେଖାଇ ନାବାଳିକାକୁ ଘରୁ ମନ୍ଦିରକୁ ନେଇଯାଇଥିଲେ। ଅଧିକାରୀ ଓ ପୋଲିସ ପହଞ୍ଚିବା ପରେ ବାହାବେଦୀରୁ ନାବାଳିକା ସମେତ ବରକୁ ରତ୍ନପୁର ନେଇ ଆସିଥିଲେ। ଏଠାରେ କୌଣସି ବାହାରଘର ହେଉନାହିଁ ବୋଲି ମଧ୍ୟ ଦୃଢ଼ତାର ସହ କହି ତହସିଲ୍ଦାରଙ୍କୁ ମଧ୍ୟ ଆଇନର ପାଠ ପଢ଼ାଇଥିଲେ। କିନ୍ତୁ ଦବଙ୍ଗ ତହସିଲ୍ଦାର କ'ଣ ସେମାନଙ୍କୁ ଛାଡ଼ିବେ। ଶେଷରେ ତିନିଘଣ୍ଟା ପରିଶ୍ରମ କରିଲା ପରେ ନାବାଳିକାକୁ ଉଦ୍ଧାର କରି ନିଜ ଗାଡ଼ିରେ ବସାଇ ତହସିଲ୍ଦାର ଚାଇଲ୍ଡ ଲାଇନ୍କୁ ହସ୍ତାନ୍ତର କରିଥିଲେ।
ପୂର୍ବରୁ ମଧ୍ୟ ହୁଗୁଳାପଟା ଗ୍ରାମରେ ଥିବା ଠାକୁରାଣୀ ମନ୍ଦିର ସାହିରେ ଜଣେ ନାବାଳିକାକୁ ପ୍ରଶାସନ ସ୍ଥାନୀୟ ଜନପ୍ରତିନଧିଙ୍କ ସହାୟତାରେ ଉଦ୍ଧାର କରାଯାଇଥିଲା।
ସୂଚନାଯୋଗ୍ୟ ଆଜିର ଘଟଣାକୁ ମିଶାଇ କୁକୁଡ଼ାଖଣ୍ଡି ସମନ୍ୱିତ ଶିଶୁ ବିକାଶ ଯୋଜନା ଅଧିକାରିଣୀ ଅତିରିକ୍ତ ଦାୟିତ୍ୱ ବହନ କରୁôଥବା କୁକୁଡ଼ାଖଣ୍ଡି ତହସିଲ୍ଦାର ଡ. ମିଶ୍ର ବ୍ଲକ୍ରୁ ସପ୍ତାହ ମଧ୍ୟରେ ତିନିଜଣ ନାବାଳିକାକୁ ଉଦ୍ଧାର କରିଲେଣି। ତେବେ ଆଜି ମଧ୍ୟ ଲୋକଙ୍କ ମଧ୍ୟରେ ସଚେତନତାର ଅଭାବ ରହିଛି। ଫଳରେ ଏଭଳି ଘଟଣା ବାରମ୍ବାର ଦେଖିବାକୁ ମିଳୁଛି।
କୁକୁଡ଼ାଖଣ୍ଡି ବ୍ଲକ୍ଟି ବ୍ରହ୍ମପୁର ସହର ସଂଲଗ୍ନ ହୋଇଥିବା ସହ ଏଠାର ଲୋକେ ଉଚ୍ଚଶିକ୍ଷିତ। କିନ୍ତୁ ଏଭଳି ଘଟଣାଗୁଡ଼ିକୁ ଦେଖିବା ପରେ ନାବାଳିକା ବିବାହ ପ୍ରଥା ରୋକିବା ନେଇ ସଚେତନତା ଉପରେ ପ୍ରଶ୍ନବାଚୀ ଲାଗିଛି।
ବେଗୁନିଆପଡ଼ାଃ ଗଞ୍ଜାମ ଜିଲ୍ଲା ବେଗୁନିଆପଡ଼ା ବ୍ଲକ ଅନ୍ତର୍ଗତ ବେଗୁନିଆପଡ଼ା ଗ୍ରାମରେ ଏକ ବାଲ୍ୟ ବିବାହକୁ ରୋକିଲା ପ୍ରଶାସନ। ବାହାଘର ପୂର୍ବରୁ ସ୍ଥାନୀୟ ପ୍ରଶାସନ ପହଞ୍ଚି ବର କନ୍ୟା ଓ ପରିବାର ସଦସ୍ୟଙ୍କୁ ବୁଝେଇ ଶୁଝେଇ ବାହାଘରକୁ ଅଟକାଇଛନ୍ତି। ଝିଅର ବୟସ ବର୍ତ୍ତମାନ ୧୭ ତେଣୁ ଝିଅ ସାବାଳିକା ହେବାପରେ ହିଁ ବାହାଘର ହେବ ବୋଲି ବୁଝାଇଛି ପ୍ରଶାସନ।
ପ୍ରାପ୍ତ ସୂଚନାରୁ ପ୍ରକାଶ ଯେ ଉକ୍ତ ଗ୍ରାମର ଜଣେ ନାବାଳିକା ଝିଅର ବାହାଘର ତିରିଡା ଗ୍ରାମର ଜୈନକ ଯୁବକ ସହିତ ଠିକ୍ ହୋଇଥିଲ। ଆଜି ସନ୍ଧ୍ୟାରେ ତାହାର ବାହାଘର ହୋଇଥାନ୍ତା। ଏଥି ନିମନ୍ତେ ଭୋଜିଭାତ ସହିତ ବନ୍ଧୁ ବାନ୍ଧବଙ୍କୁ ନିମନ୍ତ୍ରଣ ପତ୍ର ବଣ୍ଟା ସରିଥିଲା। ଏବଂ ବିବାହ ନିମନ୍ତେ ଝିଅ ମଧ୍ୟ ପୁଅ ଘରକୁ ପଳାଇ ଥିଲା କିନ୍ତୁ କୌଣସି ସୂତ୍ର ରୁ ଖବର ପାଇ ସିଡିପିଓ ସନ୍ଧ୍ୟାରାଣୀ ପାଣିଗ୍ରାହୀ, ବେଗୁନିଆପଡ଼ା ଫାଣ୍ଡି ପୋଲିସର କର୍ମକର୍ତ୍ତା, ପରିଦର୍ଶିକା ରଞ୍ଜିତା ବିଶୋୟୀ, ଅଙ୍ଗନୱାଡି କର୍ମୀ ଅହଲ୍ୟା ଦେବୀ, ଗ୍ରାମ ଭଦ୍ରବ୍ୟକ୍ତି ପ୍ରମୂଖ ପୁଅ ଘରେ ପହଂଚି ବୟସ ହୋଇନାହିଁ ବୋଲି କହି ବିବାହ ବନ୍ଦ କରିବା ପାଇଁ କହିବା ସହ ଝିଅ ଏବଂ ପୁଅର ଅଭିଭାବକଙ୍କ ଠାରୁ ଏକ ଚୁକ୍ତିନାମା ପତ୍ର ଦସ୍ତଖତ କରି ନେଇଛନ୍ତି।
ସେପଟେ ବର ପକ୍ଷରୁ ସମସ୍ତ ପ୍ରସ୍ତୁତି ସରିଥିବା ବେଳେ ଏହି ଘଟଣା ପରେ ସମସ୍ତେ ଚିନ୍ତାଗ୍ରସ୍ତ ହେବା ସହ ଝିଅକୁ ବୟସ ହୋଇସାରିବା ପରେ ସେ ସେଇଠାରେ ହିଁ ବିବାହ କରିବା ପାଇଁ ସ୍ଥିର ହୋଇଛି। ଏବଂ ଝିଅକୁ ତା ବାପା ଘରକୁ ପଠାଇ ଦିଆଗଲା ବୋଲି ସି ଡି ପି ଓ ଶ୍ରୀମତୀ ପାଣିଗ୍ରାହୀ ସୂଚନା ଦେଇଛନ୍ତି।
